Laitilan Jyske

Laitilan Jyske (lyh. LaJy) on vuonna 1911 Laitilassa perustettu urheiluseura. Jyske on yleisseura, jossa voi harrastaa monia eri lajeja kuntoliikunnasta kilpaurheiluun. Lajijaostoja seurassa on yksitoista ja jäseniä seurassa on noin 1 200. Virallisina lajeina seurassa ovat hiihto, jalkapallo, jääkiekko, ringette, koripallo, pesäpallo, salibandy, suunnistus, uinti ja yleisurheilu. Lisäksi seuralla on naisjaosto ja sen alaisuudessa toimii urheilukoulu.

 Lajit 
 Jalkapallo 
Jalkapallossa Laitilan Jyske kuuluu Palloliiton läntiseen alueeseen. Kaudella 2026 seuralla on neljä joukkuetta liiton sarjoissa. Miesten edustusjoukkue pelaa Vitosessa ja futsalissa Futsal-Nelosessa. Seura pelaa kotiottelunsa Laitilan keskuskentällä.

 Jääurheilu 
Laitilan Jyskeen jääurheilujaostoon kuuluvat jääkiekko, ringette ja luistelu. Jääkiekossa Laitilan Jyske kuuluu Jääkiekkoliiton länsirannikon alueeseen. Kaudella 2025–2026 seuralla on 7 joukkuetta liiton sarjoissa. Miesten edustusjoukkue pelaa 2. divisioonassa. Laitilan Jyskeellä on yhteistyösopimus Rauman Lukon kanssa ja toimii pelaajapolulla Lukon sateenvarjoseurana.

Ringetessä Laitilan Jyskeellä on kaudella 2025–2026 kuusi joukkuetta. Naisten edustusjoukkue pelaa ringeten SM-sarjassa. 

Seuraa edustaneita tunnettuja jääkiekkoilijoita ovat Jere Friberg, Aleksi Saarela, Ilkka Saarela, Antti Saarela, Pasi Saarela,  Markus Seikola,  Mikael Vuorio sekä Susanna Tapani.

 Pesäpallo 

Pesäpallo tuli mukaan seuran lajivalikoimaan 1930-luvulla. Laitilan Jyske aloitti pesäpallon valtakunnansarjassa vuonna 1938. Joukkue pelasi pääasiassa maakuntasarjassa vuoteen 1967 saakka. Vakiintunut pesäpallotoiminta alkoi uudelleen 1980-luvulla. Miesten joukkue pelasi korkeimmillaan kolmanneksi korkeimmalla sarjatasolla suomensarjassa vuosina 2002–2008. Tämän jälkeen joukkue on pelannut pääasiassa maakuntasarjassa.

Naisten pesäpallotoiminta alkoi seurassa vuonna 1981, jolloin naisjoukkue osallistui maakuntasarjaan. Naisten toiminta vakiintui 1990-luvun alussa. Joukkue nousi naisten Ykköspesikseen kaudeksi 2008, jossa se pelasi vuosina 2008–2011, 2013–2014 ja 2022–2024. Ensimmäisen kerran Laitilan Jyske nousi naisten Superpesikseen kaudeksi 2025.

 Salibandy 
Salibandyssa Laitilan Jyske kuuluu Salibandyliiton länsirannikon alueeseen. Kaudella 2025–2026 seuralla on 11 joukkuetta liiton sarjoissa. Miesten edustusjoukkue pelaa 2. divisioonassa. Seura pelaa kotiottelunsa Laitilan monitoimihallissa.

 Voimistelu 
Laitilan Jyskeen voimistelujaosto perustettiin vuonna 2017 noin vuosikymmenen tauon jälkeen. Seuralla on kuusi kilpailevaa joukkuetta ja kolme harrastajaryhmää. Voimistelujaoston lajivalikoimaan kuuluvat joukkuevoimistelu, tanssilinen voimistelu sekä tanssi.

 Yleisurheilu 
Yleisurheilu oli alkuvuosina seuran tärkein laji. Jyskeen perustajajäseniin kuulunut Selim Laakso oli seuran ensimmäinen merkittävä urheilija, joka oli ehdolla Tukholman olympialaisiin 1912.

Laitilan Jyske sijoittuu yleisurheilun seuraluokittelussa toiseksi korkeimpaan Ykkösliigaan. Vuoden 2025 seuraluokittelussa seura sijoittui valtakunnallisesti sijalle 56. Seuralla oli vuonna 2025 yhteensä 28 luokkaurheilijaa. Seuran tunnetuimpia urheilijoita ovat Joni Vainio-Kaila, Sinikka Tyynelä, Venla Laiho, Krista Uusi-Kinnala sekä Sini Hentilä.

 Muut lajit 
Laitilan Jyskeen hiihtojaoston toiminta painottuu nykyisin pääasiassa harrastustoimintaan. Suunnistusjaosto järjestää kuntorasteja sekä Kukkosuunnistusta.

 Lähteet 

Aiheesta muualla
 Laitilan Jyske

Luokka:Laitilan urheilu
Luokka:Suomalaiset urheilun yleisseurat
Luokka:Vuonna 1911 perustetut urheiluseurat